b'\n_START_ARTICLE_\nOtakar Janeck\xc3\xbd\n_START_SECTION_\nHC Pardubice\n_START_PARAGRAPH_\nJaneck\xc3\xbd aloitti uransa T\xc5\xa1ekkoslovakian p\xc3\xa4\xc3\xa4sarjassa HC Pardubicessa, jossa h\xc3\xa4n pelasi kaudet 1978\xe2\x80\x931990. Vuonna 1989 h\xc3\xa4n voitti sarjan sy\xc3\xb6tt\xc3\xb6p\xc3\xb6rssin 41 sy\xc3\xb6t\xc3\xb6ll\xc3\xa4 44 ottelussa.\n_START_SECTION_\nSaiPa\n_START_PARAGRAPH_\nKaudeksi 1990\xe2\x80\x931991 Janeck\xc3\xbd siirtyi Suomeen pelaten yhden kauden SaiPassa, miss\xc3\xa4 h\xc3\xa4n teki joukkueen sy\xc3\xb6tt\xc3\xb6- ja piste-enn\xc3\xa4tyksen. SaiPa:n pudottua SM-Liigasta kauden p\xc3\xa4\xc3\xa4tteeksi, Jokerit osti Janeck\xc3\xbdn itselleen.\n_START_SECTION_\nJokerit\n_START_PARAGRAPH_\nJokereissa Janeck\xc3\xbd voitti nelj\xc3\xa4 SM-kultaa vuosina 1992, 1994, 1996 sek\xc3\xa4 1997. Jokeriuransa aikana Janeck\xc3\xbd nousi eritt\xc3\xa4in suosituksi pelaajaksi kannattajien keskuudessa, ja moni pit\xc3\xa4\xc3\xa4kin h\xc3\xa4nt\xc3\xa4 Jokerien kaikkien aikojen parhaana pelaajana. Janeck\xc3\xbdn ikimuistoisin jokerihetki lienee kev\xc3\xa4\xc3\xa4lt\xc3\xa4 1994, jolloin h\xc3\xa4n ratkaisi Suomen-mestaruuden Jokereille ly\xc3\xb6den kiekon jatkoajalla ilmasta TPS:n maaliin._NEWLINE_Janeck\xc3\xbdn katsotaan olleen t\xc3\xa4rkein yksitt\xc3\xa4inen pelaaja jokeridynastian luomisessa. H\xc3\xa4n toimi keskushy\xc3\xb6kk\xc3\xa4\xc3\xa4j\xc3\xa4n\xc3\xa4 monissa Jokerien 1990-luvun t\xc3\xa4htiketjuissa. N\xc3\xa4ist\xc3\xa4 tunnetuimpia ovat S\xc3\xa4ilynoja\xe2\x80\x93Janeck\xc3\xbd\xe2\x80\x93Sel\xc3\xa4nne ja Lind\xe2\x80\x93Janeck\xc3\xbd\xe2\x80\x93Varis. 1990-luvun puoliv\xc3\xa4liss\xc3\xa4 h\xc3\xa4n muodosti Juha Jokiharjun kanssa persoonallisen parivaljakon. Pelitaitojensa ohella he eiv\xc3\xa4t liiemmin olleet vastustajajoukkueen kannattajien suosiossa kaksikon silloin t\xc3\xa4ll\xc3\xb6in harrastamien teatraalisten kaatuilujen vuoksi. T\xc3\xa4t\xc3\xa4 \xe2\x80\x9dtaiteenlajia\xe2\x80\x9d n\xc3\xa4htiin Janeck\xc3\xbdlta oikeastaan koko h\xc3\xa4nen SM-liigauransa ajan._NEWLINE_Janeck\xc3\xbd pelasi my\xc3\xb6s muutaman kauden Jokereissa harvinaisella desimaalipelinumerolla 91,1, joka viittasi joukkueen sponsorina toimineen radioaseman k\xc3\xa4ytt\xc3\xa4m\xc3\xa4\xc3\xa4n ULA-taajuuteen.\n_START_SECTION_\nBlues ja uran p\xc3\xa4\xc3\xa4t\xc3\xb6s Pardubicessa\n_START_PARAGRAPH_\nJokereissa kului kahdeksan kautta, ja yhden Bluesissa pelatun kauden (1999\xe2\x80\x932000) j\xc3\xa4lkeen h\xc3\xa4n palasi takaisin kotimaahansa ja HC Pardubiceen. Pardubicessa h\xc3\xa4n pelasi nelj\xc3\xa4 kautta, kunnes lopetti uransa vuonna 2004.\n_START_SECTION_\nMaajoukkue\n_START_PARAGRAPH_\nMaajoukkueurallaan Janeck\xc3\xbd edusti T\xc5\xa1ekkoslovakiaa 1992 talviolympialaisissa ja vuosien 1989 ja 1992 MM-kilpailuissa. T\xc5\xa1ekin paidassa h\xc3\xa4n pelasi 1994 talviolympialaisissa sek\xc3\xa4 1993 ja 1994 MM-kilpailuissa. Arvokilpailuista h\xc3\xa4n ker\xc3\xa4si olympiapronssin ja kolme MM-pronssia.'